
Dosar nr. 2/P/2012
SECŢIA PENTRU PROCURORI

HOTĂRÂREA NR. 5 P/ din 02 mai 2012
Pe rol fiind soluţionarea acţiunii disciplinare formulată de Comisia de disciplină pentru procurori împotriva pârâtului R.F.T., procuror la  Parchetul de pe lângă Tribunalul A., având ca obiect abaterea disciplinară constând în încălcarea dispoziţiilor legale referitoare la incompatibilităţi şi interdicţii privind judecătorii şi procurorii, prevăzută de art. 99 lit. a) din Legea nr. 303/2004 privind statutul judecătorilor şi procurorilor, republicată, modificată prin legea nr. 36/2011, cu referire la art.104 din Legea nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţie, precum şi abaterea disciplinară privind manifestările care aduc atingere onoarei sau probităţii profesionale, ori prestigiului justiţiei, prevăzută de art. 99 lit. a) din Legea nr. 303/2004 privind statutul judecătorilor şi procurorilor, republicată şi modificată prin Legea nr.24/2012.    

Dezbaterile în cauză au avut loc în şedinţa publică din data de 25.04.2012, fiind consemnate în încheierea de şedinţă de la acea dată, ce face parte integrantă din prezenta, când Secţia, având nevoie de timp pentru a delibera, a amânat pronunţarea pentru data de 02.05.2012 şi a dat următoarea hotărâre: 
SECŢIA PENTRU PROCURORI

Deliberând asupra acţiunii disciplinare, reţine următoarele:

Prin acţiunea disciplinară înregistrată pe rolul Secţiei pentru procurori la data de 23.02.2012, sub nr. 2/P/2012, Comisia de disciplină pentru procurori a solicitat Secţiei ca, prin hotărârea pe care o va pronunţa, să dispună aplicarea uneia din sancţiunile prevăzute de art. 100 din Legea nr. 303/2004 privind statutul judecătorilor şi procurorilor, republicată cu modificările şi completările ulterioare, pârâtului R.F.T., procuror la Parchetul de pe lângă Tribunalul A., pentru săvârşirea abaterilor disciplinare constând în încălcarea dispoziţiilor legale referitoare la incompatibilităţi şi interdicţii privind judecătorii şi procurorii,  prevăzută de art. 99 lit. a) din Legea nr. 303/2004 privind statutul judecătorilor şi procurorilor, modificată prin Legea nr.36/2011, cu referire la art.104 din Legea nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, respectiv manifestările care aduc atingere onoarei sau probităţii profesionale, ori prestigiului justiţiei prevăzută de art. 99 lit. a) din Legea nr. 303/2004 privind statutul judecătorilor şi procurorilor, republicată şi modificată prin Legea nr.24/2012.  
În motivarea acţiunii disciplinare s-a reţinut, în esenţă, că, la data de 24 ianuarie 2012, ora 1134, la postul de televiziune „Antena 3”  pârâtul procuror R.F.T. a avut o intervenţie, în direct, de circa 5 minute, timp în care a făcut aprecieri privind sistemul de justiţie din România, activitatea Guvernului României şi a probităţii morale a membrilor acestuia, iar la data de 31 ianuarie 2012, ora 2234, tot la postul de televiziune  „Antena 3 ”, în emisiunea  „Sinteza zilei” a avut o intervenţie, de circa 10 minute, în care a făcut aprecieri privind starea  morală a societăţii româneşti. 
În drept, Comisia de disciplină pentru procurori şi-a întemeiat acţiunea pe dispoziţiile art. 98 – 101 din legea sus-menţionată.
La termenul de judecată din data de 25.04.2012, pârâtul procuror R.F.T. a depus întâmpinare, intitulată „memoriu în apărare”, prin care a solicitat respingerea, ca neîntemeiată, a acţiunii disciplinare, cât şi un set de acte (filele71-79).

La acelaşi termen de judecată a fost audiat pârâtul procuror R.F.T. şi s-a încuviinţat pentru acesta proba cu înscrisuri.

În declaraţia dată în faţa Secţiei, pârâtul procuror a declarat că cele susţinute în cele două emisiuni, la datele de 24 ianuarie 2012 şi 31 ianuarie 2012, reprezintă convingeri personale şi nu au afectat activitatea sa de procuror.  
I. Secţia pentru procurori, analizând ansamblul probator administrat în cauză, în ceea ce priveşte abaterea disciplinară prevăzută de art. 99 lit. a) din Legea nr. 303/2004 privind statutul judecătorilor şi procurorilor, modificată prin Legea nr.36/2011, cu referire la art.104 din Legea nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei reţine următoarea situaţie de fapt:
La data de 24 ianuarie 2012, ora 1134, pârâtul procuror R.F.T. a avut o intervenţie, în direct, de circa 5 minute, la postul de televiziune Antena 3, în care a făcut aprecieri referitoare la sistemul de justiţie din România, la activitatea guvernului, cât şi la probitatea morală a membrilor acestuia.

În esenţă, pârâtul procuror a făcut, în spaţiul public, afirmaţii referitoare la sistemul de justiţie care, în opinia sa, ar fi „prins în propriile nonvalori”, cât si aprecieri privind „starea de lehamite şi de dezgust faţă de un guvern absolut incompetent şi ticălos”.

Tot în acest context, pârâtul procuror s-a adresat celorlalţi magistraţi cu îndemnul „ de a-i da jos pe aceşti criminali ai ţării”, cât şi opiniei publice căreia i-a adresat îndemnuri mobilizatoare de genul „hai să terminăm odată cu corupţia, cu hoţia şi să instaurăm un guvern nepătat politic, un guvern cinstit, un guvern  de oameni care sunt în stare să-şi dea şi viaţa pentru cei din jurul lor.”
Situaţia de fapt reţinută rezultă din declaraţiile date de pârâtul procuror, atât în faza cercetării disciplinare cât şi în faţa Secţiei, dar şi din procesul verbal de redare a declaraţiei acestuia, făcută în spaţiul public, la data de 24 ianuarie 2012.

Latura obiectivă a abaterii disciplinare prevăzută de art. 99 lit. a) din Legea nr. 303/2004 privind statutul judecătorilor şi procurorilor, modificată prin Legea nr.36/2011, cu referire la art.104 din Legea nr.161/2003 o reprezintă încălcarea de către pârâtul procuror a standardelor de conduită impuse magistraţilor de dispoziţiile art.90 din Legea nr.303/2004 privind statutul judecătorilor si procurorilor, a dispoziţiilor art.17 si 18 din Codul deontologic al judecătorilor si procurorilor, cât şi a dispoziţiilor art.104 din Legea nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei.
În raport de cele arătate, Secţia retine că, prin apariţia sa în spaţiul public şi prin conţinutul mesajului său, pârâtul procuror a încălcat interdicţia prevăzuta de art. 104 din Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, care stipulează că magistraţilor le este interzisă orice manifestare contrară demnităţii funcţiei pe care o ocupă, ori de natură să afecteze imparţialitatea sau prestigiul acesteia.
Susţinerile pârâtului procuror R.F.T. constituie manifestări de natură să afecteze imparţialitatea sau prestigiul funcţiei de magistrat, în sensul prevăzut de art.104 din Legea nr.161/2003, întrucât pune la îndoială nu doar experienţa, ci şi pregătirea profesională a corpului magistraţilor.
Totodată, pârâtul procuror R.F.T. a încălcat dispoziţiile art. 17 şi 18 din Codul deontologic al judecătorilor şi procurorilor. 

Potrivit acestor dispoziţii legale, judecătorii şi procurorii au obligaţia să se abţină de la orice acte sau fapte de natură să compromită demnitatea lor în profesie şi în societate, fiindu-le interzisă orice manifestare contrară demnităţii funcţiei pe care o ocupă ori de natură să afecteze imparţialitatea sau prestigiul acesteia.

Prin urmare, imparţialitatea reprezintă garanţia încrederii justiţiabililor în magistraţii şi instituţiile care realizează actul de justiţie şi constituie atributul esenţial al justiţiei.

Alături de imparţialitate, dispoziţiile art. 104 din Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei fac referire şi la afectarea prestigiului funcţiei, respectiv al puterii judecătoreşti.

Raportat la persoană, prestigiul funcţiei este atribuit social al procurorului ca urmare a dobândirii calităţii de magistrat şi poate fi afectat prin adoptarea unui comportament care încalcă normele de conduită impuse prin legi şi regulamente.

Totodată, prestigiul poate fi definit ca fiind autoritatea morală, consideraţia, importanţa de care se bucură cineva sau ceva. Prestigiul funcţiei de procuror izvorăşte din prestigiul justiţiei, ca serviciu public şi este afectat atunci când, prin orice manifestare, este diminuată încrederea publică în autoritatea morală a actului de justiţie şi a celor care îl înfăptuiesc.

De aceea, legiuitorul, în cuprinsul textului de lege sus-menţionat, face referire, în cadrul interdicţiilor, şi la orice manifestare contrară demnităţii funcţiei.

Demnitatea funcţiei este dată de conduita proprie a procurorului, care presupune respectarea valorilor ce compun prestigiul funcţiei.

Acesta este motivul pentru care prestigiul funcţiei şi demnitatea funcţiei nu se suprapun, dar nici nu pot fi disociate complet.

Forma de vinovăţie ce caracterizează abaterea disciplinară prevăzută de art. 99 lit. a) din Legea nr. 303/2004 privind statutul judecătorilor şi procurorilor, modificată prin Legea nr.36/2011, cu referire la art.104 din Legea nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, este cea a intenţiei, magistratul realizând că încalcă principiile independentei si imparţialităţii ce guvernează activitatea lor, prevăzând rezultatul faptei sale, respectiv afectarea încrederii în actul de justiţie, urmărind sau acceptând eventualitatea producerii lui.
Sub aspectul laturii subiective, Secţia reţine că, vinovăţia pârâtului procuror R.F.T.  în săvârşirea faptei, sub forma intenţiei, este dovedită şi rezultă din modul în care acesta a înţeles să-şi expună, în mod public, opiniile  personale în legătură cu evenimentele politice în derulare la acel moment, opinii concretizate într-un mesaj exprimat în mod direct.
Secţia reţine totodată că, pârâtul procuror  R.F.T. s-a prevalat, în mod voit, de calitatea magistrat, pentru a atrage atenţia asupra sa în cadrul emisiunii televizate, în cadrul căreia a intervenit, de o manieră contrară demnităţii impuse de natura funcţiei,că a făcut afirmaţii grave şi generale în cadrul acesteia,care au pus la îndoială imparţialitatea şi prestigiul funcţiei de procuror şi a întregului corp profesional.

Urmarea produsă prin săvârşirea acestei abateri disciplinare constă în deteriorarea încrederii şi a respectului opiniei publice faţă de funcţia de magistrat, cu consecinţa afectării imaginii justiţiei, ca sistem şi serviciu public. Astfel, prin afirmaţiile făcute de pârâtul procuror, s-au creat premisele unei îndoieli cu privire la imparţialitatea şi pregătirea profesională a procurorilor.

Conduita pârâtului procuror, materializată în afirmaţiile mai sus expuse, făcute în spaţiul public, contravine obligaţiei de rezervă impusă magistraţilor în exercitarea libertăţii de exprimare, în considerarea statutului lor,fiind astfel încălcat echilibrul just între dreptul fundamental al individului la respectarea libertăţii de exprimare, pe de o parte şi interesul legitim al unui stat democratic de a veghea ca funcţia publică să se conformeze scopurilor enunţate în art.10 paragraful 2 din Convenţia Europeană a Drepturilor Omului.
Obligaţia de rezervă a magistraţilor, fiind o sinteză a principiilor generale ale deontologiei profesionale, presupune, prin însăşi natura sa, moderaţie şi reţinere în prezentarea opiniilor, a fost ignorată de pârâtul procuror R.F.T.
II. Referitor la abaterea disciplinară privind manifestările care aduc atingere onoarei sau probităţii profesionale, ori prestigiului justiţiei prevăzută de art. 99 lit. a) din Legea nr. 303/2004 privind statutul judecătorilor şi procurorilor, republicată şi modificată prin Legea nr.24/2012 Secţia  retine că, la data de 31 ianuarie 2012, ora 2234, la postul de televiziune „Antena 3”, în emisiunea ”Sinteza Zilei”, pârâtul procuror         R. F.T.  a avut o intervenţie, în direct, de circa 10 minute, în care a făcut aprecieri privind starea morală a societăţii româneşti. 

Astfel, pârâtul procuror, prin mesajul adresat, a făcut aprecieri de genul:  ”cine-i vinovat de faptul că concubinajul, contrar regulilor de morală creştină, a devenit practicat la scară naţională şi tinerii nu se mai duc la sfântul altar ci stau împreună ca animalele?”, ”cine sunt vinovaţi de adulterul care-i sport naţional?”, ”vrăjitoria, credinţa în vrăjitorie, credinţa în horoscoape, femeia care se îmbracă în pantaloni, femeia în pantaloni”, 
Secţia pentru procurori, analizând ansamblul probator administrat în cauză, constată că fapta reţinută în sarcina pârâtului procuror R.F.T. nu întruneşte elementele constitutive ale abaterii disciplinare prevăzută de art.99 lit. a) din Legea nr. 303/2004 privind statutul judecătorilor şi procurorilor, republicată şi modificată prin legea nr.24/2012 pentru următoarele considerente:
Conţinutul acestei abateri disciplinare îl reprezintă, de asemenea, încălcarea standardele de conduită impuse magistraţilor de dispoziţiile art.90 din Legea nr.303/2004 privind statutul judecătorilor şi procurorilor, republicată şi modificată, coroborat cu dispoziţiile art.17,18 si 20 din Codul deontologic al judecătorilor şi procurorilor şi cu cele ale art.104 din Legea nr.161/2003 privind unele măsuri pentru asigurarea transparenţei în exercitarea demnitarilor  publice, a funcţiilor publice şi în mediul de afaceri, prevenirea şi sancţionarea corupţiei.
Totodată, conţinutul acestei abateri disciplinare reprezintă şi o dezvoltare a două dintre valorile fundamentale ale sistemului judiciar, consacrate de Principiile de la Bangalore, privind conduita judiciară, respectiv integritatea şi eticheta.

Valoarea denumită integritate impune magistratului, pe de o parte, să se asigure că, în ochii unui observator rezonabil, conduita sa apare ca fiind ireproşabilă, iar pe de altă parte, că prin manifestările şi acţiunile sale, să reafirme încrederea  oamenilor în integritatea corpului judiciar.

Referitor la valoarea denumită etichetă, aceasta impune magistratului bunele maniere şi aparenţa respectării acestora, în îndeplinirea tuturor activităţilor pe care le desfăşoară.

În raport de conţinutul abateri disciplinare prevăzuta de art. 99 lit. a) din Legea nr. 303/2004 privind statutul judecătorilor şi procurorilor, republicată şi modificată prin legea nr.24/2012 , onoarea reprezintă reputaţia pozitiva a omului, recunoscută de societate, iar onoarea profesională a judecătorului sau procurorului implică obligaţia acestuia de a nu pune în pericol, prin conduita sa profesională si morală, imaginea publică a magistratului. 
Referitor la probitatea profesională, aceasta este definită ca fiind atitudinea magistratului de a se abţine de la orice comportament care este contrar legii, lipsit de tact sau de bună-cuviinţă.

În ceea ce priveşte prestigiul justiţiei, acesta reprezintă aprecierea publică pozitivă a sistemului, în ansamblul său.

Pentru existenţa laturii obiective a acestei abateri disciplinare  trebuie ca magistratul procuror, în exercitarea funcţiei sau în afara exercitării acesteia, să încalce standardele de conduită universal acceptate de comunitatea în care trăieşte, să se implice în activităţi care să prejudicieze reputaţia parchetelor sau a sistemului, în ansamblul sau, respectiv, prin conduita sa, să aducă atingere valorilor sociale si morale unanim acceptate de comunitatea în care îşi desfăşoară activitatea.
Secţia apreciază că, această abatere disciplinară trebuie raportată la necesitatea respectării dreptului  magistratului la liberă exprimare, drept consacrat, în mod imperativ, de dispoziţiile art. 26 si 30 din Constituţia României, precum şi de dispoziţiile art. 8 si 10 din Convenţia Europeana a Drepturilor Omului.
Referitor la afirmaţiile pârâtului procuror R.F.T., făcute la data de 31 ianuarie 2012, ora 2234, la postul de televiziune „Antena 3”, în sensul că: tinerii nu se mai duc la sfântul altar, ci stau împreună, ca animalele, că se mediatizează vrăjitoria, credinţa în vrăjitorie, credinţa în horoscoape, că femeia se îmbracă în pantaloni,  reprezintă aprecieri de ordin personal, care nu au fost de natura să creeze îndoieli cu privire la seriozitatea, independenţa, imparţialitatea sau integritatea acestuia şi, în consecinţă nu au adus atingere onoarei, probităţii profesionale şi prestigiului justiţiei, nefiind îndeplinite elementele constitutive ale abaterii disciplinare prevăzută de art. 99 lit. a) din Legea nr. 303/2004 privind statutul judecătorilor şi procurorilor, republicată şi modificată prin Legea nr.24/2012.

 În speţă,  Secţia  apreciază că pârâtul procuror, prin afirmaţiile sale, nu a încălcat obligaţia de rezervă  impusă magistraţilor, obligaţie care constituie o sinteză  a principiilor generale ale deontologiei profesiei.
Pentru considerentele de mai sus, Secţia pentru procurori urmează să admită în parte acţiunea disciplinară formulată de Comisia de disciplină pentru procurori împotriva pârâtului procuror R.F.T. cu privire la abaterea disciplinară prevăzuta de art. 99 lit. a) din Legea nr. 303/2004 privind statutul judecătorilor şi procurorilor,modificată prin legea nr.36/2011, cu referire la art.104 din Legea nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei şi să respingă acţiunea disciplinară cu privire la abaterea disciplinară prevăzută de art. 99 lit. a) din Legea nr. 303/2004 privind statutul judecătorilor şi procurorilor, republicată şi modificată prin Legea nr.24/2012 ca neîntemeiată.
La individualizarea sancţiunii, Secţia va avea în vedere gravitatea concretă a faptei săvârşită de pârâtul procuror, urmările acesteia, constând  în afectarea imaginii Ministerului Public şi a sistemului judiciar, prin inducerea în rândul populaţiei a sentimentului că procurorii sunt antrenaţi în activităţi politice, cât şi atitudinea pe care a  avut-o pe parcursul cercetărilor.  

Totodată, vor fi avute în vedere circumstanţele  personale ale pârâtului procuror, întreaga activitate profesională a acestuia, cât şi faptul că, până în prezent, nu a mai fost sancţionat disciplinar.  


Văzând şi dispoziţiile art. 48 şi art. 49 alin. (2) din Legea nr. 317/2004 privind Consiliul Superior al Magistraturii republicată, cu modificările ulterioare,
PENTRU ACESTE MOTIVE

ÎN NUMELE LEGII

HOTĂRĂŞTE:
Admite în parte acţiunea disciplinară formulată de Comisia de disciplină pentru procurori împotriva domnului R.F.T.- procuror în cadrul Parchetului de pe lângă Tribunalul A..


În baza art. 100 lit. b) din Legea nr. 303/2004 privind statutul judecătorilor şi procurorilor, republicată, cu modificările şi completările ulterioare, aplică domnului R.F.T.- procuror în cadrul Parchetului de pe lângă Tribunalul A., sancţiunea disciplinară constând în diminuarea indemnizaţiei de încadrare lunare brute cu 10% pe o perioadă de 3 luni, pentru săvârşirea abaterii disciplinare prevăzută de art. 99 lit. a)  din Legea nr. 303/2004 privind statutul judecătorilor şi procurorilor, republicată şi modificată prin Legea nr.36/2011 (faptă din 24 ianuarie 2012).

Respinge acţiunea disciplinară formulată de Comisia de disciplină pentru procurori împotriva domnului R.F.T.- procuror în cadrul Parchetului de pe lângă Tribunalul A. cu privire la săvârşirea abaterii disciplinare prevăzută de art. 99 lit. a) din Legea nr. 303/2004 privind statutul judecătorilor şi procurorilor, republicată şi modificată prin Legea nr.24/2012 (faptă din 31 ianuarie 2012).



Cu drept de recurs în termen de 15 zile, de la comunicare, la   Completul de 5 Judecători al Înaltei Curţi de Casaţie şi Justiţie. 


Pronunţată în şedinţă publică azi, 02 mai  2012.

